
Az ellopott gyermekkor. A Jehova Tanúi vallási mozgalomgyermekekre és ifjúságra gyakorolt hatása

A gyermekvédelem szempontjából nehezen elérhető csoportnak számító szekták és marginális csoportok kutatása különösen időszerű, amióta egyes szekták egyházi címet kapva az egyházi törvény védelmét élvezik. Dolgozatomban a Jehova Tanúi Egyház kötelékein belül nevelkedett gyermekek küzdelmeit járom körbe, olyan kérdésekre keresve válaszokat, hogy a vallás mely aspektusai lehetnek a fejlődő gyermekek kárára és milyen módon. Milyen veszélyek leselkednek a gyermekekre egy ilyen közösségben? Egyáltalán milyen jellemvonásokról azonosítható be egy szektás közösség, és milyen körülmények között érvényesülhet a destruktív hatás? Milyen hatással van mindez a családi életre, ezen keresztül a társadalomra?
A dolgozat első felében egy szekunder kutatás keretében áttekintem a fellelhető magyar és külföldi szakirodalmat, és a csoport saját kiadású belső irodalmát is, röviden összefoglalva a vallásos mozgalom magyarországi történet, megvizsgálva a tanításaik emberi személyiségre gyakorolt hatásait. A témában primer kutatást is folytattam a fiatalok egy olyan csoportjával készített interjú formájában, akiknek szülei az ő gyermekkorukban a szekta befolyása alatt voltak. A felmérés, bár nem reprezentatív, bepillantást enged egy nehezen elérhető és szóra bírható csoport tagjainak problémáiba, és iskoláskori élményeibe. Kutatásomban a tények feltárására törekedtem, megemlítve a vizsgált csoport pozitív oldalait, de nem elhallgatva azokat a valós veszélyeket sem, melyek – megítélésem szerint – szükséges lenne a gyermekvédelem látókörébe kerülniük.
A vallási mozgalom családokra gyakorolt romboló hatására utal a csoportos interjú egyik sokkoló eredménye, mely szerint a vizsgálatban résztvevő egyének esetében a családjaik 57,1 %-a szankcionálta felnőtt gyermekeik döntését, mely a családi hagyományoktól eltérő vallásos nézőpontban nyilvánult meg. A hét résztvevő közül négy személynek mind a vallásos csoport, mind a családjaik részéről közösségmegvonást kellett elszenvedniük.
A kutatás eredményei hozzájárulhatnak a tanárok, iskolai szociális munkások, családgondozók munkájához azáltal, hogy jobban átérezzék a szektákban szocializálódott gyerekek és fiatalok helyzetét, így szükség esetén megfelelő támogatást nyújthassanak. Végezetül, eredményeimet összefoglalva megoldási javaslatokkal állok elő.



